**Juraj Ribay** (iné tvary: *Jur Ribay*, *Ryba*, *Rybay*; \* 28. marec 1754, Bánovce nad Bebravou – † 31. december 1812, Torža) bol slovenský spisovateľ, jazykovedec, etnograf a publicista.

Bol významným predstaviteľom osvietenskej vedy a zakladajúca osobnosť viacerých slavistických vedných disciplín. Udržiaval korešpondenciu s Jozefom Dobrovským a ďalším slavistami (J. P. Cerroni, K. B. Anton, A. Bačinský, F. Dürich). Počas pobytu v Pešti bol udržiaval kontakty s významnými šľachtickými vzdelancami a bibliofilmi (Ferenc Széchényi, Miklós Jankovich a i.).

Detstvo a štúdium
-----------------

Narodil sa v roku 1754 na samote pri Bánovciach nad Bebravou (dnešná mestská časť Dolné Ozorovce). Jeho otec bol krčmárom, mal dve sestry, manželku Alžbetu a štyri deti.

Základnú evanjelickú školu navštevoval v Horných Ozorovciach, po jej úradnom zrušení pokračoval v Uhrovci, na evanjelickom lýceu v Banskej Štiavnici, v Modre, teológiu v Šoproni, na univerzite v Erlangene a v Jene.

Kariéra
-------

Pôsobil aj ako súkromný učiteľ na panstve A. Karacsaya v Egyházasrádóc, ako organista a pomocný učiteľ v nemeckom cirkevnom zbore v Modre.

Po návrate zo štúdií v Jene žil istý čas v Prahe, kde sa zoznámil s viacerými katolíckymi i evanjelickými predstaviteľmi českého národného obrodenia.

Po návrate do Uhorska pôsobil okrem iného ako súkromný učiteľ Ľ. Ostrolúckeho, ako farár v Príbovciach a Bohuniciach, kde sa v júni 1785 oženil s Alžbetou Ruprechtovou z Modry. V decembri toho istého roku bol na odporúčanie superintendenta banského okolia Martina Hamaliara pozvaný za farára do Cinkoty pri Pešti, kde pracoval aj ako knihovník a korektor.

Titulný list prekladu diela (pôv. nemeckého autora) od Juraja Ribaya vydaný v Pešti r. 1795.
V roku 1793 spracoval Juraj Ribay návrh na vedeckú spoločnosť s názvom *Inštitút*, alebo *česko-slovanská spoločnosť medzi Slovákmi v Uhorsku*. Návrh obsahoval zárodky predstáv o vlastivednom výskume, o národnej vede, osvete, pestovaní materinského jazyka (v tom období šlo o biblickú češtinu) a kultúry. Spoločnosť mala mať tri členské okruhy: kandidátov, riadnych a čestných členov. S Ribayovými predstavami čiastočne korešponduje Učená spoločnosť banského okolia, založená v roku 1810 z iniciatívy Bohuslava Tablica.

Venoval sa zberateľskej práci (rukopisy a staré tlače), ktorá mala okrem vedeckého aj národno-uvedomovací charakter. Zbieral slovaciká, bohemiká, diela slovanských literatúr a hungariká, avšak jeho jedinečná knižnica sa nezachovala ako celok, jednotlivé diela sa nachádzajú v knižniciach v Pešti a v Prahe.

Juraj Ribay:

* bol spolutvorcom porovnávacej metódy v dejinách slovenskej jazykovedy
* zaoberal sa otázkou nahrádzania striednic za nosovky vo vývoji slovenčiny
* všímal si lexikálnu a frazeologickú stránku živého jazyka
* bol autorom rozsiahlych rukopisných prác
* zaujal negatívne stanovisko k bernolákovčine, sám mal podiel na používaní bibličtiny

Dielo
-----

* 1795: *Katechysmus o zdraví pro obecní lid a školskou mládež*
* 1793: *O pících a rostlinách*
* 1795: *Pravidla moresnosti aneb zdvořilosti jako i opatrnosti a zachovávani zdravi*
* 1797: *Príručná knižka o polním hospodářství*

Dielo v elektronickej podobe
----------------------------

* *Pravidla moresnosti aneb zdvořilosti jako i opatrnosti a zachovávani zdravi*. Pešť : M. Trattner, 1795. 60 s. - dostupné v Digitálnej knižnici UKB
* *Katechysmus o zdraví pro obecní lid a školskou mládež*. Pešť : M. Trattner, 1795. 125 s.- dostupné v Digitálnej knižnici UKB

Referencie
----------

1. ↑   *Bibliografie dějin Českých: Ribay, Juraj, 1754 – 1812* [online]. Historický ústav Akademie věd ČR, [cit. 2016-10-14]. Dostupné online.
2. 1 2  KASALA, Marek. *Kto bol Juraj Ribay?* [online]. nasenovinky.sk, [cit. 2016-10-14]. Dostupné online. Archivované 2016-10-18 z originálu.
3. ↑   *Josefa Dobrovského korrespondence. IV. Vzájemné listy Josefa Dobrovského a Jiřího Ribaye z let 1783 – 1810* [online]. Praha: ČAVU, 1913. Dostupné online.
4. ↑  PRAŽÁK, Richard. Neznámé dopisy Josefa Dobrovského do Uher (ke stykům Josefa Dobrovského s M. Jankovichem a F. Széchenyim). *Sborník prací Filozofické fakulty brněnské univerzity. D, Řada literárněvědná.*, 1962, roč. 11, čís. D9, s. 231 – 242. Dostupné online.
5. ↑  JANČOVIC, Ján. *Večierok venovaný 200. výročiu úmrtia Juraja Ribaya* [online]. kulpin.net, 2013-01-03, [cit. 2016-10-14]. Dostupné online.
6. ↑  RUTTKAY, Alexander. *História Učenej Spoločnosti* [online]. Učená Spoločnosť SAV, [cit. 2016-10-14]. Dostupné online. Archivované 2016-10-18 z originálu.

Externé odkazy
--------------

* Záznam o narodení a krste v matrike farnosti v Bánovciach nad Bebravou; pokrstený ako Georgius Riba

Zdroj
-----

* RIBAY, Juraj. In:  *Slovenský biografický slovník V R – Š*. Martin : Matica slovenská, 1992. 560 s. ISBN 80-7090-216-7. S. 83 – 84.

Autoritné údaje: * GND: 119538601
* ISNI: 0000 0000 5540 1662
* LCCN: n2015028045
* NK ČR: nlk20010097797
* SNK: 163491
* VIAF: 77127818
* WorldCat: lccn-n2015028045